b'\n_START_ARTICLE_\nSmeti\xc5\xa1\xc4\x8dni muc\n_START_PARAGRAPH_\nSmeti\xc5\xa1\xc4\x8dni muc je naslovni lik kratke sodobne pravljice, ki jo je napisala Svetlana Makarovi\xc4\x8d. Pravljica je nastala v obdobju sodobne mladinske knji\xc5\xbeevnosti, uvr\xc5\xa1\xc4\x8damo pa jo v knji\xc5\xbeevno zvrst epike ali proze.\n_START_SECTION_\nKratek povzetek pravljice\n_START_PARAGRAPH_\nPravljica govori o sivem mucu, Smeti\xc5\xa1\xc4\x8dnem mucu. Ta se potepa naokoli in si i\xc5\xa1\xc4\x8de hrano. Ukraden zrezek ga nasiti in utrudi. Pri\xc4\x8dne prepevati in tako kmalu privabi siamskega ma\xc4\x8dka iz sosednje hi\xc5\xa1e. Med njima ste\xc4\x8de pogovor o njunem \xc5\xbeivljenju. Siamski muc mu pove, kako je njemu lepo, ker ima gospodarja, ki skrbi zanj. Gospodar ga okopa, mu osu\xc5\xa1i dlako, ga hrani s primerno hrano. Ne more se na\xc4\x8duditi, kako je smeti\xc5\xa1\xc4\x8demu mucu tako lepo, ker nima nikogar, da bi skrbel zanj. A smeti\xc5\xa1\xc4\x8dnemu mucu, ni do gospodarja in pretiranega oskrbovanja. Zna se namre\xc4\x8d sam znajti in si priskrbeti vse kar potrebuje, poleg tega pa ima najve\xc4\x8d, kar si \xc5\xbeeli - svojo svobodo.\n_START_SECTION_\nInterpretacija literarnega lika\n_START_PARAGRAPH_\nGlavni literarni lik v kratki sodobni pravljici je poosebljen Smeti\xc5\xa1\xc4\x8dni muc. Ima \xc4\x8dlove\xc5\xa1ke lastnosti, saj govori in \xc4\x8duti. \xc5\xbde samo ime pove, da je muc zapu\xc5\xa1\xc4\x8den in \xc5\xbeivi na smeti\xc5\xa1\xc4\x8du oz. se potika naokoli. Prav zato ga lahko ozna\xc4\x8dimo kot izstopajo\xc4\x8dega posameznika, saj njegovo ravnanje ni v skaldu z dolo\xc4\x8denimi pravili in normami. Za mucke namre\xc4\x8d velja, da \xc5\xbeivijo pri svojih gospodarjih, le ti pa skrbijo zanje. Taki mucki so prepu\xc5\xa1\xc4\x8deni njihovemu nadzoru in oskrbovanju. Smeti\xc5\xa1\xc4\x8dni muc pa \xc5\xbeivi sam, prav nih\xc4\x8de ne skrbi zanj. Okolica mu ve\xc4\x8dkrat ni naklonjena, saj ga nemalokrat spodijo in pre\xc5\xbeenejo z vr\xc4\x8di vode. Vendar se Smeti\xc5\xa1\xc4\x8dni muc za to ne zmeni, saj u\xc5\xbeiva v svoji svobodi. Tako je poln vragolij, potepa se naokoli, ska\xc4\x8de sem ter tja. Vesel je ko si najde kak\xc5\xa1en pribolj\xc5\xa1ek potem pa veselo zapoje.\n_START_SECTION_\nZna\xc4\x8dilnosti kratke sodobne pravljice\n_START_PARAGRAPH_\nGlavni literarni lik v pravljici, Smeti\xc5\xa1\xc4\x8dni muc, zavzema dana\xc5\xa1nji \xc4\x8das in prostor (ne pa bilo je neko\xc4\x8d za devetimi gorami in devetimi vodami...). Smeti\xc5\xa1\xc4\x8dni muc je \xc5\xbeival s \xc4\x8dlove\xc5\xa1kimi lastnostmi, saj govori in ima \xc4\x8dustva. Naslovnik je dvojen, saj je pravljica namenjena otrokom in odraslim.\n_START_SECTION_\nZaklju\xc4\x8dek\n_START_PARAGRAPH_\nAvtorica s kratko sodobno pravljico Smeti\xc5\xa1\xc4\x8dni muc ne \xc5\xbeeli otrok vzgajati, pou\xc4\x8devati ali jim podajati moralne nauke. Postavi se na stran otrok in z empatijo osvetljuje njihov na\xc4\x8din do\xc5\xbeivljanja sveta. Zbli\xc5\xbeevanje z otro\xc5\xa1tvom avtorica dosega tako, da v sredi\xc5\xa1\xc4\x8de svojih sodobnih pravljic postavlja neomejeno otro\xc5\xa1ko radovednost in neproblemati\xc4\x8dno uporni\xc5\xa1tvo.'